作者:司空圖
標題:狂題十八首
內容:莫恨艱危日日多，時情其奈幸門何。貔貅睡穩蛟龍渴，猶把燒殘朽鐵磨。別鶴淒涼指法存，戴逵能恥近王門。世間第一風流事，借得王公玉枕痕。交疏自古戒言深，肝膽徒傾致鑠金。不是史遷書與說，誰知孤負李陵心。南華落筆似荒唐，若肯經綸亦不狂。偶作客星侵帝座，卻應虛薄是嚴光。不勞世路更相猜，忍到須休惜得材。幾度懶乘風水便，拗船折舵恐難回。由來相愛只詩僧，怪石長松自得朋。卻怕他生還識字，依前日下作孤燈。老禪乘仗莫過身，遠岫孤雲見亦頻。應是佛邊猶怕鬧，信緣須作且閒人。止竟閒人不愛閑，只偷無事閉柴關。轟霆攪破蛟龍窟，也被狂風卷出山。地下修文著作郎，生前饑處倒空牆。何如神爽騎星去，猶自研幾助玉皇。雨洗芭蕉葉上詩，獨來憑檻晚晴時。故園雖恨風荷膩，新句閑題亦滿池。初時拄杖向鄰村，漸到清明亦杜門。三十年來辭病表，今朝臥病感皇恩。來時雖恨失青氈，自見芭蕉幾十篇。應是阿劉還宿債，剩拚才思折供錢。芭蕉叢畔碧嬋娟，免更悠悠擾蜀川。應到去時題不盡，不勞分寄校書箋。自傷衰病漸難平，永夜禪床雨滴聲。聞道虎瘡仍帶鏃，吼來和痛亦橫行。昨日流鶯今日蟬，起來又是夕陽天。六龍飛轡長相窘，更忍乘危自著鞭。有是有非還有慮，無心無跡亦無猜。不平便激風波險，莫向安時稔禍胎。十年三署讓官頻，認得無才又索身。莫道太行同一路，大都安穩屬閒人。曾聞劫火到蓬壺，縮盡鼇頭海亦枯。今日家山同此恨，人歸未得鶴歸無。